Document ID: 32012R0357
Publication Date: 2012-04-24

Title and Content:
IZVEDBENA UREDBA KOMISIJE (EU) št. 357/2012
z dne 24. aprila 2012
o spremembi Izvedbene uredbe (EU) št. 29/2012 o tržnih standardih za oljčno olje
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 113(1)(a) in točke (a) prvega odstavka člena 121 v povezavi s členom 4 Uredbe,
ob upoštevanju naslednjega:
(1)
V Izvedbeni uredbi Komisije (EU) št. 29/2012 z dne 13. januarja 2012 o tržnih standardih za oljčno olje (2), ki je kodificirano besedilo Uredbe Komisije (ES) št. 1019/2002 (3), so se sklicevanja na Skupnost iz člena 4 Uredbe (ES) št. 1019/2002 v zvezi z označbami porekla nadomestila s sklicevanji na Unijo. Člen 12(2) Izvedbene uredbe (EU) št. 29/2012 določa prehodno obdobje, v katerem se proizvodi, ki so se zakonito proizvedli in označili v Uniji ali zakonito uvozili v Unijo in dali v prost promet pred 1. julijem 2012, dajejo na trg do porabe vseh zalog. To obdobje po eni strani velja za prekratko, po drugi pa izraz „zakonito“, uporabljen v navedeni določbi, povzroča zmedo glede prehoda med Uredbo (ES) št. 1019/2002 in Izvedbeno uredbo (EU) št. 29/2012.
(2)
Da bi se uporaba označb z navedbo „Skupnost“ dovolila za daljše obdobje, je treba zagotoviti, da se proizvodi, ki so se proizvedli in označili v Uniji ali uvozili v Unijo in dali v prost promet v skladu z Uredbo (ES) št. 1019/2002 pred 1. januarjem 2013, lahko dajejo na trg do porabe vseh zalog.
(3)
Izvedbeno uredbo (EU) št. 29/2012 je zato treba ustrezno spremeniti.
(4)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Odstavek 2 člena 12 Izvedbene uredbe (EU) št. 29/2012 se nadomesti z naslednjim:
„2. Proizvodi, ki so se proizvedli in označili v Uniji ali uvozili v Unijo in dali v prost promet v skladu z Uredbo (ES) št. 1019/2002 pred 1. januarjem 2013, se lahko dajejo na trg do porabe vseh zalog.“
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. aprila 2012

Classification:
Level 1 Topics: 100147
100157
Level 2 Topics: 100193
100192
100196
100255
Level 3 Topics: 13
87
239
614
5842
All Topics: 1264
1637
2081
3191
5451
893